
E M I N E S C U 
 
de Mihai Prepeliţă 
 
E M I N E S C I A N Ă 
 
- Pe sub codrii mei dragi mă voi duce, –  
Mi-ai şoptit la ureche-ntr-o zi... 
Luai pana din mâna ta dulce 
Şi trăind învăţai a muri... 
 
Plânge-un clopot atins de rugină, 
Urlă vântul prin ramuri de prun, 
Latră-un câine bătut de-o vecină 
Şi un mânz rătăcit stă în drum... 
 
Lăcrimează pe-ascuns o Vergină 
După ochii tăi negri de Zeu... 
Eşti orfană şi tu, Bucovină, 
Tot orfan de un veac sunt şi eu... 
 
- Pe sub codrii tăi dragi te vei duce, 
Iar de-acolo nu poţi reveni... 
Port pe umăr frumoasa ta Cruce 
Şi trăind tot învăţ a muri... 
 
     1989 
 
 
 
 
 
 
 
 
 
 
 
 
 
 
 
  
E M I N E S C U   Î M P U Ş C A T... 
 
H r o n i c u l  z i l e i: O mână criminală a tras câteva focuri de armă de vânătoare 
în bustul Poetului Naţional Mihai Eminescu (din comuna Parcova, judeţul Edineţ, 
Basarabia, dezvelit la 15 iunie 1989, autor Victor Niţă, sculptor din Chişinău)... 
Chipul Poetului, ştemuit din placă groasă de cupru, a fost lovit de 23 de alice: în 
frunte, sub papion, dar mai ales în piept, una chiar găurindu-l, provocându-i astfel 
cicatrice adânci, sângerând cu lacrimi de rugină... Pe soclul de piatră al compoziţiei 
sculpturale sunt cioplite versurile Poetului (care printr-o minune dumnezeiască n-
au fost atinse de alice): ”...IAR NOI LOCULUI NE ŢINEM, CUM AM FOST, AŞA 
RĂMÂNEM!” 
 
Într-o zi sau o noapte cumplită 
O mână străină (păgână?!), 
Pornită de-o cruntă ispită 
A mocnit o faptă haină: 
Din centrul Triunghiului Sacru 
ŞTEFAN – HRISTOS – EMINESCU –  
S-a pus la cale-un masacru, 
De care acum vă vorbescu... 
 
Zboară gloanţele-alice 
Peste capete de spice 
Şi lovesc înfierbântate 
Chiar în mamă, chiar în frate, 
Trezind dacii din morminte, 
Din movilele preasfinte, 
Din hotar în alt hotar – 
Chiar pe Rege... Decebal! 
 
Când românul în laţ nimereşte, 
Neştiind care-i pricina, vina –  
Al străbunilor duh se trezeşte 
Şi din Ceruri pogoară Lumina: 
Din aripi de îngeri tot picură 
Lacrimi de ceară sfinţită, 
Aidoma florii de chiciură 
În sufletul lor... Dinamită! 
 
Toate gloanţele-alice 
De pe soclu au să pice, 
Iară pieptu-în cicatrice 
Al Poetului-ferice 
Mai puternic va să bată 
Pentru românimea toată, 
Pentru Ţara-înlăcrimată, 
Basarabia trădată... 
 
  
Eu n-am blestemat niciodată 
Pe nimeni în astă lume, 
Dar mâna ce-a fost ridicată 
Asupra Poetului... Spune: 
Să sece, precum e pământul, 
Când arde de arşiţă... Fie 
Mai rece, decât e mormântul, 
Mai tristă decât veşnicia... 
 
Dacii-lupi să-l hăituiască 
Şi din somn să mi-l trezească, 
Pe păgân să mi-l lovească 
Cu puterea cea cerească, 
Cu dreptate creştinească –  
Nicicând să păcătuiască... 
Fulgerul ca să-l troznească, 
Moartea ca să-l pedepsească... 
 
Noi suntem cu toţi deopotrivă 
La cumpănă grea, în derivă, 
Jertfiţi, răstigniţi pe Altare, 
Cu sârmă legaţi la picioare, 
Iar sârma-i din ceea ghimpată... 
Cu braţele-întoarse la spate! 
Doar sufletu-i liber, mereu, 
Căci sufletul e Dumnezeu! 
 
Dacii-lupi pe la hotare 
Se-întrunesc în graba mare –  
Ei, cu Decebal în frunte 
Pe păgân să mi-l înfrunte, 
Pe străin să-l pedepsească 
Şi să nu mai îndrăznească 
Pe român să-l strâmtoreze... 
Eminescu – să vegheze! 
 
Pentru morţi, dar şi pentru cei vii 
Trag clopote-n plină furtună –  
Bărbaţi şi femei, şi copii 
În Triunghiul cel Sacru se-adună... 
De-i soare, de-i noapte cu Lună – 
Parcovenii mereu se tot miră 
De mârşava faptă nebună:  
- Basarabia, Fecioară martiră!... 
 
     Parcova (Basarabia), 
     16 august 2006 
 
  
 
 
 
VOI L-AŢI UCIS PE EMINESCU... 
 
MOTTO: „E ascuns în fiecare secol din viaţa unui popor complesul de cugetări cari 
formează idealul lui, cum  în sâmburele de ghindă e cuprinsă ideea stejarului 
întreg. Şi oare oamenii cei mari ai României nu-i vedem urmăriţi cu toţii, cu mai 
multă ori mai puţină claritate, de un vis al lor de aur, în esinţă acelaşi la toţi şi în 
toţi timpii? Crepusculul unui trecut aruncă prin întunericul secolelor razele lui cele 
mai frumoase şi noi, aginţii unei lumi viitoare, nu suntem decât reflesul său”. 
 
       MIHAI EMINESCU, 
     OPERE, IX, Publicistică 1870-1877, 
      Editura Academiei R.S.R., Bucureşti, 1980, p.99 
 
De-un secol şi mai mult mă chinuiescu, 
Răpus de-un gând cumplit, mistuitor... 
Noi nu l-am meritat pe Eminescu –  
Un fiu al românescului popor... 
 
 Din Bucovina vă vorbescu: 
 Noi l-am iubit pe Eminescu, 
 L-am ocrotit pe Eminescu 
 Şi l-am jelit pe Eminescu... 
 
De ani şi ani tot plâng şi mă crucescu, 
Strivit de presimţiri şi de poveri... 
Noi nu l-am înţeles pe Eminescu, 
Preocupaţi de griji şi de averi... 
 
 Din Basarabia vorbescu: 
 Noi l-am iubit pe Eminescu, 
 L-am ocrotit pe Eminescu 
 Şi l-am jelit pe Eminescu... 
 
Nu am speranţă să mă mântuiescu... 
Chiar voi, popor frumos, popor urât – 
Pe cel cinstit şi drept, pe Eminescu 
Puterilor străine l-aţi pârât... 
 
 Din Herţa eu vă tot vorbescu: 
 Noi l-am iubit pe Eminescu, 
 L-am ocrotit pe Eminescu 
 Şi l-am jelit pe Eminescu... 
 
 
 
  
 
 
Nu am putere să destăinuiescu –  
A mea durere nu mai are leac... 
Pe soclu l-aţi urcat pe Eminescu, 
Dar de citit nu-l mai citiţi de-un veac... 
 
 Vai, Doamne, cum să-l întregescu?! 
 Un neam străbun, un neam mişel... 
Ce l-a jertfit pe Eminescu, 
 Precum ar junghia un Miel... 
 
E purul adevăr, dumnezeiescu – 
El vă iubea şi nu vă ignora... 
Pe cel mai drag Poet, pe Eminescu, 
Voi l-aţi numit cadavru-n debara... 
 
 Mereu mă chinui şi gândescu: 
 Voi, oameni răi, voi, oameni buni –  
 L-aţi răstignit pe Eminescu 
 Pe crucea casei de nebuni... 
 
Cad în genunchi, cu greu mă spovedescu... 
El s-a zidit de-a pururi în Cuvânt! 
Nici mort nu l-aţi jelit pe Eminescu – 
Cu faţa-n jos el zace în mormânt... 
 
 Nu pot să nu afurisescu: 
 Voi l-aţi ucis pe Eminescu! 
 Noi l-am ucis pe Eminescu... 
 Eu l-am ucis pe Eminescu... 
 
     Bucureşti, 
     14-15 ianuarie 2013 
 
 
 
 
E M I N E S C U   D E C A P I T A T 
 
    (o nouă crimă fără de pedeapsă)  
 
 În noaptea de 13 spre 14 iunie 2013 bustul Poetului Naţional Mihai 
Eminescu, instalat pe soclu, în faţa Muzeului Etnografic din Hliboca (Adâncata), 
regiunea Cernăuţi (Ucraina), pentru a fi dezvelit în ziua de 15 iunie – a fost 
vandalizat şi aruncat într-un iaz din satul Dimca... 
                                                 (Din relatările mass-mediei din Cernăuţi) 
 
  
În dulcea noastră Bucovină –  
Decapitat fără de vină, 
Poetul, trup din trupul meu, 
Zace adânc în heleşteu... 
 
 Stau hoholii la ferestre, 
 Mângâind copii, neveste... 
 Unul râde, se hlizeşte –  
 Nu-i deranjă trista veste... 
 
În dulcea noastră Bucovină –  
Decapitat fără de vină... 
Pentru ei – sperietoare... 
Repetent, hârâitoare... 
 
 Cireşar stropit cu sânge! 
 O bătrână-amarnic plânge... 
 Bocindu-l, pre limba-i veche, 
 Pe poetul-nepereche... 
 
În dulcea noastră Bucovină –  
Decapitat fără de vină... 
Vandalii chefuiesc, se-amuză, 
Căci nimenea nu îi acuză... 
 
 Un bătrân pe-un vârf de munte, 
 Trist, cu pletele-i cărunte, 
 Buciumă cu dor şi jale 
 Din străbunele hotare... 
 
În dulcea noastră Bucovină – 
Decapitat fără de vină... 
Stau veneticii-n capul mesei, 
Batjocorind nimbul Miresei... 
 
Iar hlibocenii, vai de ei, 
 Nişte vânduţi, nişte mişei! 
 Toţi ca unul – mor de spaimă! 
 Românaşi de tristă faimă... 
 
În dulcea noastră Bucovină –  
Decapitat fără de vină... 
Creştini cu inime barbare... 
Vecini cu suflete tâlhare... 
 
 
 
 
  
Au pământul cum de-i iartă?... 
 Bunul Dumnezeu  nu-i ceartă?... 
 Pe Motrescu l-au ucis! 
 Eminescu – interzis... 
 
Din dulcea noastră Bucovină –  
El, condamnat fără de vină... 
Fără de mâini, făr-de picioare – 
Străluminat de mândrul Soare... 
 
 Decapitat, din Cernăuţi, 
 Se-îndreaptă către Rădăuţi... 
 Din Ipoteşti, spre Bucureşti –  
 Martirul limbii româneşti... 
 
                                                              a.2013 
 
 
 
  
